Dolmabahçen palatsi

Dolmabahçen palatsi (Dolmabahçe Sarayı) on palatsi Istanbulissa Turkissa. Se sijaitsee Bosporinsalmen eurooppalaisella puolella, heti kaupungin keskustasta pohjoiseen. Palatsi toimi Osmanien valtakunnan hallinnollisena keskuksena vuosina 1856–1923. Vuonna 1856 valmistunut palatsi kuvasti osmanihallinnon halua olla uudistuva imperiumi. Palatsi on eri kertaustyylien sekoitus, jossa yhdistyvät barokin-, rokokoon- sekä empiretyylin keskeisimmät osat. Dolmabahçen paikalla oli aikoinaan Bosporin lahti, jota vähitellen 1700-luvulla täytettiin, ja siitä tuli osmani sulttaanien kuninkaallinen puutarha. Tästä on peräisin nimityskin: dolma, ”täytetty” ja bahçe, ”puutarha”. Paikalle rakennettiin 1700- ja 1800-luvuilla useita palatseja. Paikalla nykyisin oleva palatsi rakennettiin 1843–1856 sulttaani Abd-ül-Mejidin valtakaudella. Sulttaani muutti sinne Topkapin palatsista, jossa ei ollut nykyajan mukavuuksia, kuten juoksevaa vettä. Rakennus siirtyi vuonna 2007 valtion omistukseen, ja siinä on pääministerin virka-asunto. Palatsin pinta-ala on 45 000 m², ja siinä on 285 huonetta, 46 hallia, kuusi turkkilaista kylpylää (hamam) ja 68 wc:tä. Kuuluisa kristalliportaikko on rakennettu kaksoishevosenkengän muotoon kristallista, messingistä ja mahongista. Lähteet Kankonen, Tom: TURKKI, Eurooppa ja Aasia. Helsinki: Edita Prima Oy, 2005. ISBN 951-37-4425-6 Viitteet Aiheesta muualla Kuvia tai muita tiedostoja aiheesta Dolmabahçen palatsi Wikimedia Commonsissa Pbase.com: Valokuvia (englanniksi) Turkishclass.com: Kuvia Dolmabahçen palatsista (englanniksi)